钦定古今图书集成/明伦汇编/人事典/第081卷 > 册府元龟 > 《象耕鸟耘辨》唐·陆龟蒙
## 钦定古今图书集成/明伦汇编/人事典/第081卷 > 册府元龟 > 《象耕鸟耘辨》唐·陆龟蒙

世谓舜之在下也，田于历山，象为之耕，鸟为之耘，圣
德感召也如是。余曰：斯异术也，何圣德与？孔子叙《书》
于舜曰：“濬哲文明”，圣德止于是而足矣，何感召之云
云乎？然象耕鸟耘之说，吾得于农家，请试辨之。吾观
《耕者行》端。〈文粹有而字〉徐，起拨欲深。兽之形魁者，无出于
象。行必端，履必深，法其端深，故曰“象耕。”耘者去莠举
手，务疾而畏晚；鸟之啄食，务疾而畏夺。法其疾畏，故
曰“鸟耘。”试禹之绩大成，而后荐之于天，其为端且深，
非得于“象耕”乎？去四凶，恐害于政，其为政疾且畏，非
得于“鸟耘”乎？不然，则雷泽之渔，河滨之陶，一无感召，
何也？岂圣人有时而不德耶？《孟子》曰：“尧舜与人同耳。”
而好事者张以就其怪，非圣人之意也。吾病其说之
近于异端，驱之使合于道，人其从我乎？虽不从，吾亦
不能变其说。